## Zakon o tržištu nafte i naftnih derivata

### NN 68/2001 (27.7.2001.), Zakon o tržištu nafte i naftnih derivata

# HRVATSKI SABOR

if !supportEmptyParas endif

1123

Na teme­lju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O TRŽIŠTU NAFTE I NAFTNIH DERIVATA

Proglašavam Zakon o tržištu nafte i naftnih derivata, koji je donio
Hrvatski sabor na sjednici 19. srp­nja 2001.

Broj: 01-081-01-2395/2
Zagreb, 24. srp­nja 2001.

Predsjednik
Republike Hrvatske **Stjepan Mesić,** v. r.

## ZAKON

### O TRŽIŠTU NAFTE I NAFTNIH DERIVATA

I. OPĆE ODREDBE

Članak 1.

Energetske djelatnosti: proizvodnja naftnih derivata, transport nafte
naftovodima i drugim oblicima transporta, transport naftnih derivata
produktovodima i drugim oblicima transporta, trgovina na veliko naftnim
derivatima, trgovina na malo naftnim derivatima, skladištenje nafte i naftnih
derivata, obavljaju se kao tržišne djelatnosti.

Članak 2.

(1) Izrazi koji se koriste u ovom Zakonu imaju značenja utvrđena Zakonom
o energiji.

(2) U ovom se Zakonu koriste i izrazi koji u smislu ovoga Zakona imaju
sljedeća značenja:

1. nafta – smjesa ugljikovodika prirodnog podrijetla,

2. naftni derivati – proizvodi dobiveni iz nafte (motorni benzini,
dizelska goriva, sve vrste ulja za loženje, ukapljeni naftni plin, gorivo za
mlazne motore, sve vrste petroleja, bitumeni i naftni koks),

3. pregovorni pristup treće strane – način pristupa sustavu u kojem
vlasnik sustava ili operator i treća strana pregovaraju oko komercijalnih
uvjeta pristupa sustavu,

4. skladištenje nafte i naftnih derivata - skladištenje nafte i naftnih
derivata na propisani način u posebnim prostorima za vlastite potrebe
(proizvođači, potrošači), i/ili sa svrhom trgovanja, i/ili sa svrhom
iznajmljivanja,

5. standardi kakvoće naftnih goriva - važeće norme propisane od strane
nadležnih državnih tijela,

6. trgovina na veliko naftnim derivatima – kupnja naftnih derivata radi
daljnje prodaje trgovcima na malo, industrijskim, trgovačkim i profesionalnim
korisnicima i ustanovama te drugim trgovcima na veliko i posredovanje u kupnji,
odnosno prodaji naft­nih derivata za treće osobe,

7. trgovina na malo naftnim derivatima - kupnja naftnih derivata radi
daljnje prodaje stanovništvu za osobnu potrošnju ili uporabu u kućanstvu i
posredovanje u kupnji, odnosno prodaji naftnih derivata za treće osobe.

II. OBAVLJANJE DJELATNOSTI

Članak 3.

(1) Za izgradnju i korištenje objekata (postrojenja) u kojima se
odvijaju postupci prerade i dorade nafte, kojima se dobivaju tekući i plinoviti
proizvodi - naftni derivati te obavlja dorada nafte, objekata (sustava) za
transport nafte (naftovodi) i transport naftnih derivata (produktovodi),
skladišta nafte i skladišta naftnih derivata, energetski subjekt mora imati
dozvolu za obavljanje energetske djelatnosti.

(2) Dozvolu za obavljanje energetske djelatnosti energetski subjekt mora
imati i za korištenje objekata za transport nafte drugim oblicima transporta te
izgradnju i korištenje pripadajućih skladišta nafte, objekata za transport
naftnih derivata drugim oblicima transporta te izgradnju i korištenje
pripadajućih skladišta naftnih derivata, te izgradnju i korištenje objekata i
uređaja za trgovinu na veliko naftnim derivatima i trgovinu na malo naftnim
derivatima.

(3) Pored uvjeta propisanih Zakonom o energiji za dobivanje dozvole za
obavljanje energetske djelatnosti, za izgradnju, rekonstrukciju i korištenje
objekata iz stavka 1. i 2. ovoga članka potrebno je ispuniti tehničke i sigurnosne
uvjete kao i posebne uvjete koji se odnose na zaštitu okoliša, propisane
posebnim propisima.

(4) Odredbe ovoga Zakona ne odnose se na sabirno transportne sustave na
proizvodnim poljima te skladišne sustave nafte na proizvodnim poljima.

Članak 4.

(1) Energetski subjekti ovlašteni za obavljanje djelatnosti transporta
nafte naftovodom i djelatnosti transporta naftnih derivata produktovodom dužni
su pravnim ili fizičkim osobama koje podnesu zahtjev za pristup transportnim
sustavima, a ispunjavaju tehničke uvjete pristupa i priključenja sukladno
posebnim propisima, omogućiti pristup na nepristran i razvidan način prema
načelu pregovornog pristupa treće strane. Pregovorni pristup treće strane biti
će temeljen na tarifi za transport nafte, odnosno naftnih derivata.

(2) Tarifu za transport nafte naftovodom i transport naftnih derivata
produktovodom donosi Vijeće za regulaciju na prijedlog energetskog subjekta
koji se temelji na:

- troškovima, koji će biti računati prema međunarodno prihvaćenoj
praksi,

- pregovaranim ekonomskim i financijskim uvjetima,

- primjeni svake druge poznate metode ili kombinacije tih metoda.

(3) Energetski subjekti iz stavka 1. ovoga članka mogu odbiti pristup
trećoj strani ako postoje tehnička ograničenja ili sigurnosna ograničenja ili
imaju popunjene kapacitete naftovoda odnosno produktovoda.

(4) Energetski subjekti iz stavka 1. ovoga članka mogu odbiti pristup
pravnim i fizičkim osobama iz država koje nisu potpisnice Ugovora o energetskoj
povelji.

(5) Osobi kojoj je odbijen pristup dostavlja se odluka o odbijanju u
pisanom obliku s obrazloženjem.

(6) Osoba kojoj je odbijen
pristup ili koja ima prigovore na uvjete pristupa utvrđene odlukom može
podnijeti žalbu Ministarstvu.

Članak 5.

(1) Energetski subjekti koji
obavljaju djelatnosti: transport nafte naftovodima i drugim oblicima
transporta, i transport naftnih derivata produktovodima i drugim oblicima
transporta mogu svoje skladišne kapacitete dati u zakup radi obavljanja
djelatnosti drugim pravnim i fizičkim osobama.

(2) Energetski subjekt iz
stavka 1. ovoga članka dužan je u poslovnim knjigama i financijskim izvješćima
posebno iskazivati računovodstvena stanja u svezi s davanjem skladišnih
kapaciteta na korištenje drugim osobama i sastavljati konsolidirane financijske
izvještaje.

(3) Stranka koja koristi
skladišne kapacitete sukladno odredbi stavka 1. ovoga članka ima obvezu držanja
operativnih rezervi.

Članak 6.

(1) Energetski subjekti koji
obavljaju djelatnosti transporta nafte naftovodima i drugim oblicima transporta
i transporta naftnih derivata produktovodima i drugim oblicima transporta,
moraju u Bilješkama uz financijske izvještaje navesti računovodstvene podatke
za raspodjelu imovine i obveza, te prihode i rashode koji se primjenjuju pri
sastavljanju temeljnih financijskih izvještaja.

(2) Energetski subjekti koji
obavljaju djelatnosti transporta nafte naftovodima i drugim oblicima transporta
i transporta naftnih derivata produktovodima i drugim oblicima transporta,
moraju u financijskim izvještajima navesti svaku poslovnu promjenu u s njima
povezanim ili priključenim trgovačkim društvima ili s trgo­vačkim društvima
kojih je pretežiti dioničar ili držatelj udjela ista osoba koja je pretežiti
dioničar ili držatelj udjela energetskog subjekta.

Članak 7.

(1) Cijene naftnih derivata
određene su najvišom cijenom za proizvodnju i trgovinu na malo.

(2) Način utvrđivanja cijene
naftnih derivata propisuje ministar.

Članak 8.

(1) Ministarstvo brine,
nadzire i odgovorno je za sigurnu, redovitu i kvalitetnu opskrbu naftom i
naftnim derivatima.

(2) Iznimno od odredbe stavka
1. ovoga članka Vlada Republike Hrvatske može u slučaju poremećaja na domaćem
tržištu radi neočekivanog ili neprekidnog manjka nafte i naftnih derivata,
neposredne ugroženosti neovisnosti i jedinstvenosti države te velikih prirodnih
nepogoda ili tehnoloških katastrofa ili neoče­kiva­nog i visokog rasta cijena
nafte i naftnih derivata na svjetskom trži­štu, pored mjera propisanih Zakonom
o energiji propisati i sljedeće mjere:

- ograničenja maksimalne brzine vožnje javnim cestama,

- ograničenja vožnje motornim vozilima ili drugim sredstvima prijevoza
koja za pogon koriste naftu ili naftne derivate,

- ograničenja plovidbe brodova i zrakoplova koji za pogon koriste naftu
i naftne derivate,

- ograničenja radnog vremena postrojenja za opsrkbu naftom i naftnim
derivatima ili ograničenje dana kada su postrojenja za opskrbu naftnim
derivatima otvorena,

- uspostavljanje kontrole trošenja obveznih zaliha nafte i naftnih
derivata,

- nadzor cijena za potrošače koji obavljaju djelatnosti kao javne
usluge.

III. OPERATIVNE REZERVE

Članak 9.

(1) Dobavljač nafte koja služi za proizvodnju električne ili toplinske
energije, proizvođači i dorađivači naftnih derivata i kup­ci naftnih derivata
dužni su osigurati operativne rezerve u koli­činama koje su jednake
petnaestodnevnim prosječnim potrebama u prethodnoj godini, pod uvjetom da su u
prethodnoj godini za svoje energetske potrebe koristili najmanje 25 tona nafte
ili naftnih derivata.

(2) Operativne rezerve nafte i naftnih derivata koriste se radi
zadovoljavanja potreba stanovništva, gospodarstva i tehnološkog procesa
prerade, dorade, transporta i skladištenja nafte i naftnih derivata.

(3) Ministar će propisati način i uvjete za utvrđivanje, kori­štenje i
obnavljanje operativnih zaliha nafte i naftnih derivata.

IV. NADZOR

Članak 10.

(1) Upravni nadzor nad provedbom ovoga Zakona i propisa donesenih na
temelju ovoga Zakona obavlja Ministarstvo.

(2) Inspekcijski nadzor nad provođenjem ovoga Zakona obavlja Državni
inspektorat i drugi nadležni inspektori prema posebnim propisima.

 V. KAZNENE ODREDBE

Članak 11.

(1) Novčanom kaznom u iznosu od 10.000,00 do 50.000,00 kuna kaznit će se
za prekršaj energetski subjekt koji:

- ne dozvoli pristup transportnim sustavima protivno odredbama članka 4.
stavka 1. i 3. ovoga Zakona,

- ne vodi poslovne knjige, sukladno odredbi članka 5. stavka 2. ili
članka 6. stavka 1. ili članka 6. stavka 2. ovoga Zakona,

- ne drži operativne zalihe, sukladno odredbi članka 9. ovoga Zakona.

(2) Za prekršaj iz stavka 1. ovoga članka kaznit će se odgovorna osoba
energetskog subjekta novčanom kaznom u iznosu od 5.000,00 do 10.000,00 kuna.

(3) Uz kaznu za prekršaj može se energetskom subjektu koji je počinio
više prekršaja ili u roku godine dana ponavlja prekršaje iz stavka 1. ovoga
članka izreći zaštitna mjera zabrane obavljanja energetske djelatnosti do
godine dana, a odgovornoj osobi energetskog subjekta izreći zaštitna mjera
zabrane obavljanja istih poslova do godine dana.

VI. PRIJELAZNE I ZAVRŠNE
ODREDBE

Članak 12.

  Energetski subjekti dužni su
osigurati petnaestodnevne zalihe najkasnije do 1. siječnja 2003.

Članak 13.

  Energetski subjekti koji
obavljaju djelatnost transporta nafte naftovodom i djelatnosti transporta
naftnih derivata produktovodom dužni su u roku od 12 mjeseci od stupanja na
snagu ovoga Zakona, uz suglasnost Vijeća za regulaciju odrediti tehničke uvjete
za pristup pravnih i fizičkih osoba njihovim transportnim kapacitetima.

Članak 14.

  Vlada Republike Hrvatske i
ministar donijet će propise za čije su donošenje ovlašteni ovim Zakonom u roku
od šest mjeseci od dana njegova stupanja na snagu.

Članak 15.

   Ovaj Zakon stupa na snagu osmoga dana od
dana objave u »Narodnim novinama«, a primjenjuje se od 1. siječnja 2002.

Klasa: 310-05/01-01/01

Zagreb, 19. srpnja 2001.

HRVATSKI SABOR

Predsjednik
Hrvatskoga sabora
**Zlatko Tomčić,** v. r.

if !supportEmptyParas endif

Zakon, NN 68/2001-1123